b'\n_START_ARTICLE_\nIbeerid\n_START_PARAGRAPH_\nIbeerideks nimetasid antiikautorid P\xc3\xbcrenee poolsaare ida- ja l\xc3\xb5unaosa rahvaid, et eristada neid sisemaa rahvastest, kelle kultuur ja kombed olid teistsugused. Neist rahvastest kirjutasid Hekataios, Herodotos, Strabon ja Avienus, mainides hiljemalt alates 6. sajandist eKr j\xc3\xa4rgmisi rahvanimesid: eliisikud, sordoonid, kerretaanid, airenosiinid, andosiinid, bergistaanid, ausetaanid, indigeedid, kastelaanid, latsetaanid, lajetaanid, kossetaanid, ilergeedid, jaketaanid, suessetaanid, sedetaanid, ilerkavoonid, edetaanid, kontestaanid, oretaanid, bastetaanid ja turdetaanid._NEWLINE_Strabon ja Appianos nimetasid Ibeeriaks P\xc3\xbcrenee poolsaare ala.\n_START_SECTION_\nAjalugu\n_START_PARAGRAPH_\nKuigi antiikallikad ei ole konkreetsete rahvaste asualades ja loetelus alati \xc3\xbcksmeelel, oli kreeklaste ja roomlaste jaoks ibeeride p\xc3\xb5hitunnuseks n\xc3\xa4htavasti keel, sest ibeerikeelsed raidkirjad esinevad laias laastus alal, mis antiikallikate j\xc3\xa4rgi oli ibeeride asuala: rannikuv\xc3\xb6\xc3\xb6ndil, mis kulgeb endisest Languedoc-Roussilloni piirkonnast kuni Alicanteni ning ulatub sisemaale Ebro j\xc3\xb5eorus, Segura j\xc3\xb5eorus, La Mancha l\xc3\xb5una- ja idaosas ning Guadalquiviri \xc3\xbclemjooksu orus._NEWLINE_Arheoloogiline ibeeri kultuur ei ole \xc3\xbchtne, vaid koosneb selgelt eristuvatest kultuuridest, millel on sageli \xc3\xbchisjooni ja mis m\xc3\xb5nikord on seotud ka mitteibeeri rahvastega.'